
   REPUBLIKA HRVATSKA
   BRODSKO-POSAVSKA ŽUPANIJA 
   UPRAVNI ODJEL ZA GRADITELJSTVO,  
   INFRASTRUKTURU I ZAŠTITU OKOLIŠA
Odsjek za infrastrukturu, zaštitu okoliša i obnovu 

KLASA: UP/I 352-02/26-01/4
URBROJ: 2178-03-02/4-26-3
Slavonski Brod,  23. srpanj 2026. godine

Brodsko-posavska županija, OIB 27400987949, Upravni odjel za graditeljstvo, infrastrukturu i zaštitu okoliša,  temeljem članka 30. stavak 5. i 6., vezano uz članak 29. stavak 2. Zakona o zaštiti prirode („Narodne novine“,  br. 80/13, 15/18, 14/19, 127/19 i 155/23),  povodom zahtjeva nositelja zahvata Općine Oprisavci, OIB 52262354242, Trg Svetog Križa 16, Oprisavci, za provedbom  postupka Prethodne ocjene prihvatljivosti za ekološku mrežu  zahvata izgradnje i opremanja tematskog dječjeg igrališta na Gajni, kčbr. 1928/13 k.o. Oprisavci,  nakon provedenog postupka, donosi

R   J   E   Š   E   NJ   E

1. Za namjeravani  zahvat:  „Izgradnja i opremanje tematskog dječjeg igrališta na Gajni, kčbr. 1928/13 k.o. Oprisavci“ , na području Općine Oprisavci,  Brodsko-posavska  županija, nositelja zahvata: Općine Oprisavci iz Oprisavaca, Trg Svetog Križa 16, ne može se isključiti mogućnost značajnih negativnih utjecaja na ciljeve očuvanja i cjelovitost područja ekološke mreže te je za njega obvezna provedba Glavne ocjene prihvatljivosti za ekološku mrežu.
      
2. Ovo Rješenje se objavljuje na  mrežnim  stranicama Brodsko-posavske županije.


O  b  r  a  z  l  o  ž  e  nj  e

Brodsko-posavska županija, Upravni odjel za graditeljstvo, infrastrukturu i zaštitu okoliša, je zaprimio dana 25. lipnja  2025. god., zahtjev  nositelja zahvata  Općine Oprisavci iz Oprisavaca, Trg Svetog Križa 16, za provedbom postupka Prethodne ocjene prihvatljivosti za ekološku mrežu za zahvat  izgradnje i opremanja tematskog dječjeg igrališta na Gajni, na području Općine Oprisavci, na kčbr. 1928/13 k.o. Oprisavci. Zahtjev je u skladu s  odredbama članka 30. stavka 2. Zakona o zaštiti prirode,  te je uz zahtjev dostavljen Glavni projekt (izvadak, mapa 1, Građevinski projekt, oznaka:TD-09/25-N-GP, kojeg je u travnju 2026. godine izradio MIG d.o.o. iz Slavonskog Broda). 

Upravni odjel  je  sukladno članku 30. stavak 3. Zakona o zaštiti prirode, dopisom (KLASA:UP/I 352-02/26-01/4, URBROJ:2178-03-02/4-26-2, od 25. lipnja 2025. god.), zatražio prethodno mišljenje Ministarstva zaštite okoliša i zelene tranzicije, Zavoda za zaštitu okoliša i prirode. Ministarstvo, Zavod za zaštitu okoliša i prirode je dostavio  traženo mišljenje  (KLASA: 352-03/26-06/692, URBROJ: 517-08-3-1-1-26-2, od 17. srpnja  2026. god.), o utjecaju  planiranog predmetnog zahvata na ciljeve očuvanja i cjelovitost područja ekološke mreže i potrebi provedbe Glavne ocjene.
 
U provedbi postupka, ovaj Upravni odjel je razmotrio predmetni zahtjev, priloženu dokumentaciju, podatke o ekološkoj mreži  (područja ekološke mreže, ciljne vrste i stanišne tipove) i zaprimljeno mišljenje Zavoda za zaštitu okoliša i prirode, te je utvrdio sljedeće.

Investitor na predmetnoj čestici namjerava izgradnju tematskog dječjeg igrališta na ukupnoj površini 4110 m2. Dječje igralište će biti razvijeno na platou dimenzija 73,52 x 15,30 m. Oko igrališta predviđeno je postavljanje panelne ograde, a uz pristupnu stazu sa zapadne strane igrališta, ograde od drvenih oblica. Kao završni sloj igrališta i staze predviđa se riječni oblutak. Predviđeno je postavljanje tradicionalne ribarske opreme i alata, te dječjih igrala (likovi, mreže, brod) koja se uklapaju u tematiku ribarstva i omogućuju edukaciju kroz školu u prirodi. Škola u prirodi (zelena učionica) sastoji od piljenih drvenih trupaca  i ploče za pisanje. Predviđeno je postavljanje tradicionalne ribarske opreme bacanj, riječni čamci – plivarice, vrše, osti, sak, bućkalica, ribarska mreža razapeta između stupova i dr. Postavljaju se informativne table te promatračnica drvene konstrukcije u obliku krnjeg stošca. Izvodi se na 2 razine, na 2,65 i 4,83 m. Tlocrtno građevina je kružnog oblika, a „fasadu“ građevine čine drvene letve,  sve kako bi građevina prezentirala tradicionalni ribolovni alat –bacanj, koji će se u prirodnoj veličini postaviti uz projektiranu promatračnicu. Promatračnica neće biti natkrivena, a maksimalne je  visina 5,90 m. Od urbane opreme ugradit će se stolovi s klupama, klupe i koševi za otpatke, te će se postaviti igrala.

Planirani zahvat se nalazi  unutar područja ekološke mreže (Uredba o ekološkoj mreži i nadležnostima javnih ustanova za upravljanje područjima ekološke mreže, „Narodne novine", br. 80/19, 119/23, 87/25 i 123/25): Područje očuvanja značajno za ptice (POP) HR 1000005 Jelas polje i Posebno područje očuvanja značajno za vrste i stanišne tipove (PPOVS) HR2000427 Gajna.

Prema podacima Ministarstva zaštite okoliša i zelene tranzicije, Zavoda za zaštitu okoliša i prirode, u dostavljenom mišljenju  se navodi, kako su neposredno uz lokaciju zahvata rasprostranjena staništa pogodna za ciljne vrste ptica vezane uz vodena staništa POP HR 1000005 Jelas polje, koje ujedno predstavlja i područje rasprostranjenosti ciljne vrste četverolisna raznorotka (Marsilea quadrifolia) PPOVS HR2000427 Gajna. Osim toga, okolni vlažni travnjaci su stanište za hranjenje više ciljnih vrsta ptica navedenog POP. Uzimajući u obzir da se planirani zahvat nalazi u osjetljivom području, odnosno zoni utjecaja na navedene ciljne stanišne tipove i staništa pogodna za vrste, smatra se da provedbom zahvata može doći do njihove degradacije. Naime, vodeni ekosustavi predstavljaju iznimno osjetljiva staništa, na koja negativno utječe kako direktno zadiranje u vodeno stanište, tako i pritisci s kopna u njihovoj blizini. S obzirom na to da se radi o poplavnom području, zahvati unutar njega mogu imati negativan utjecaj na prisutna vlažna staništa, ako se radi o nasipavanju ili promjeni hidrološkog režima. S obzirom na to da se u dostavljenom Glavnom projektu spominje strojni iskop, izvedba geotekstila i dovoz kamenog materijala za  nasip, kao i sadnja drveća i grmlja, smatra se da nije moguće isključiti mogućnost da se planiranim radovima izmjeni postojeće stanje vodnog režima na lokaciji zahvata i u njegovoj blizini. S obzirom na navedeno, smatra se da se Prethodnom ocjenom ne može isključiti mogućnost značajnog negativnog utjecaja provedbe zahvata na ciljeve očuvanja i cjelovitost područja ekološke mreže te je potrebno provesti Glavnu ocjenu.
Nadalje, zahvat se nalazi unutar zaštićenog područja prema Zakonu o zaštiti prirode, značajnog krajobraza Gajna. Sukladno Planu upravljanja područjima ekološke mreže Gajna, Dvorina, Jelas polje s ribnjacima i Jelas polje te posebnim rezervatima Bara Dvorina i Jelas ribnjaci (dio) i značajnim krajobrazima Gajna i Jelas polje (PU021) (2024.-2033.) (Javna ustanova za upravljanje zaštićenim dijelovima prirode Brodsko-posavske županije - Natura Slavonica, 2023.), u kontekstu upravljačkih zona na području značajnog krajobraza Gajna i pripadajućih područja ekološke mreže, planirano područje zahvata cijelom se površinom nalazi u zoni II E podzona restauracije - šljunčara. Prema nacionalnim Smjernicama za planiranje upravljanja zaštićenim područjima i/ili područjima ekološke mreže (MINGOR, 2020.), ovakvi tipovi zahvata trebaju se planirati unutar zone korištenja zaštićenog područja. Sukladno planu upravljanja, u zoni restauracije dopuštene su sljedeće aktivnosti: znanstvena istraživanja, praćenje stanja i nadzor, te probni restauracijski zahvati manjeg opsega. S obzirom na to da je navedenim Planom upravljanja u ovom području predviđena restauracija staništa u svrhu poboljšanja stanja bioraznolikosti zaštićenog područja, smatra se da zahvat  izgradnje i opremanja tematskog dječjeg parka, nije u skladu s ciljevima upravljanja i očuvanja zaštićenog područja značajni krajobraz Gajna.

Slijedom iznesenog  u provedenom postupku, uvažavajući gore navedeno mišljenje Zavoda za zaštitu okoliša i prirode,  Prethodnom ocjenom  se ne može isključiti mogućnost značajnih negativnih utjecaja predmetnog zahvata na ciljeve očuvanja i cjelovitost područja ekološke mreže, te Upravni odjel za graditeljstvo, infrastrukturu i zaštitu okoliša Brodsko-posavske županije, nalazi da je za predmetni zahvat potrebno provesti Glavnu ocjenu prihvatljivosti za ekološku mrežu, pa je stoga riješeno kao u izreci. 

Točka 1. ovog Rješenja u skladu je s odredbom članka 30. stavak 5. Zakona o zaštiti prirode, kojom je propisano da, ako nadležno tijelo ne može isključiti mogućnost značajnih negativnih utjecaja zahvata na ciljeve očuvanja i cjelovitost područja ekološke mreže, donosi rješenje da je za zahvat obvezna provedba Glavne ocjene.  

Točka 2. ovog rješenja je u skladu sa člankom 44. stavak 3. Zakona o zaštiti prirode, kojim  je propisano da nadležno tijelo objavljuje rješenje iz članka 30.  istog Zakona,  na mrežnim stranicama, odnosno na mrežnim stranicama Brodsko-posavske županije (www.bpz.hr).

Člankom 27.  stavak 2. Zakona o zaštiti prirode, propisano je da se ocjena prihvatljivosti  zahvata, provodi u okviru pripreme namjeravanog zahvata, prije izdavanja lokacijske dozvole ili izdavanja drugog potrebnog odobrenja za provedbu zahvata.

Člankom 29.  stavak 2. Zakona o zaštiti prirode, propisano je da upravno tijelo provodi prethodnu ocjenu za zahvate za koje tijelo područne (regionalne) samouprave nadležno za poslove zaštite okoliša,  provodi postupak procjene utjecaja na okoliš ili postupak ocjene o potrebi  procjene utjecaja  na  okoliš  prema posebnom propisu iz područja zaštite okoliša, zatim za zahvate koji mogu imati značajan negativan utjecaj na ciljeve očuvanja i cjelovitost područja ekološke mreže, osim za zahvate iz stavka 1. istog članka.

Člankom 30. stavak 6. Zakona o zaštiti prirode, propisano je da rješenje iz stavaka 4. i 5. ovog članka sadrži podatke o zahvatu, podatke o ekološkoj mreži i obrazloženje razloga na temelju kojih je isključena mogućnost značajnih negativnih utjecaja zahvata na ciljeve očuvanja i cjelovitost područja ekološke mreže ili obrazloženje razloga  na temelju kojih je utvrđena obveza provedbe Glavne ocjene.

U skladu sa odredbama stavaka 1. i 2. članka 44.  Zakona o zaštiti prirode, ovo Rješenje se dostavlja Ministarstvu zaštite okoliša i zelene tranzicije i Inspekciji zaštite prirode. 


Uputa o pravnom lijeku
Protiv ovog Rješenja može se izjaviti žalba Ministarstvu zaštite okoliša i zelene tranzicije, Zagreb, Radnička cesta 80, u roku od 15 dana od dana primitka Rješenja.
Žalba se predaje Upravnom odjelu za graditeljstvo, infrastrukturu i zaštitu okoliša Brodsko-posavske županije, neposredno u pisanom obliku, usmeno u zapisnik, ili se šalje poštom, odnosno dostavlja elektronički. 



                                                                                        Viša savjetnica za zaštitu prirode i okoliša  
                                                                                                         Ljiljana Curić, dipl.ing.



Dostaviti:
1. Općina Oprisavci, Trg Sv. Križa 16, 35213 Oprisavci
2. Ministarstvo zaštite okoliša i zelene tranzicije, putem: pisarnica@mzozt.hr; marija.petras@mzozt.hr 
3. Državni inspektorat, Sektor zaštite prirode, Šubićeva 29,  10000 Zagreb
4. - u spis predmeta

